સુપ્રસિદ્ધ યાત્રાધામ ડાકોર નગરપાલિકાની કામગીરી દિન પ્રતિદીન કથળી રહી છે. રોજના હજ્જારોની સંખ્યામાં યાત્રાળુઓ આવતા હોય છે. તેમછતાં પણ કામગીરી ઝડપથી કરવાને બદલે ખુબ જ ધીમી ગતીએ કરવામાં આવી રહી છે. છેલ્લા ૬ દિવસથી માત્ર ૫૦ મીટર પાણીની પાઈપલાઈન નાખવાનું કામ કરવામાં તંત્ર દ્વારા ગોકળગતિ કરાય છે. જેથી યાત્રાનગરીના રહીશો તેમજ યાત્રાળુઓને ભારે હાલાકીનો સામનો કરવો પડે છે. વધુમાં હાલ ચોમાસાની સિઝન હોવાથી વરસાદ વરસતાં જ ખાડા ખોદેલા પર વરસાદી પાણી ભરાઈ જતાં ખાડામાં ખાબકવાના કિસ્સાઓ પણ બન્યા છે. આ કામગીરી ઝડપથી કરવામાં આવે તેવી માગણી હાલમાં પ્રબળ બની છે.